runetrust/blame-folketinget-dk huggingface dataset:
Mette Frederiksen (S), 2023-10-05:
Jamen det er helt rigtigt, der er forskellige elementer, der indgår i det her.
Det er i øvrigt også rigtigt, og det er jeg faktisk glad for at SF's ordfører siger, at det her jo ikke er noget, der bare er opstået fra den ene dag til den anden, det er over ganske mange år.
Fra regeringens side er der også et ønske om at kigge på alle de forskellige forhold, der er, også omkring fiskeriet, for det handler om kvælstof, det handler om landbrug, det handler om fiskeri, det handler om flere forskellige ting.
Der bliver stillet et helt konkret spørgsmål om et helt konkret lovforslag, og det må jeg være ærlig og sige at jeg faktisk ikke kan svare på.
Der skal man spørge ministeren.
Carl Valentin (SF), 2023-10-05:
Jeg kunne godt tænke mig at spørge lidt ind til den katastrofe, vi ser lige nu, med vores indre farvande og havene, hvor et areal større end Fyn nu er ramt af iltsvind – iltsvind så voldsomt, at når man ser billeder derfra, tror jeg de fleste af os får en klump i halsen.
Alt livet er væk.
Det er jo ikke sådan et uagtsomt naturdrab, der pludselig er sket.
Vi har jo sådan set godt været klar over, at man var i gang med at slå naturen ihjel.
Derfor er vi også nogle partier, der har kæmpet ret hårdt for at gøre noget, og vi gjorde faktisk noget sammen i sidste periode.
Sammen med Socialdemokratiet besluttede vi, at man skulle forbyde bundtrawl i Bælthavet, fordi bundtrawl jo har ret store konsekvenser for fiskelivet og livet på havbunden.
Men nu har regeringen så udskudt det her forbud mod brugen af bundtrawl på ubestemt tid.
Hvor bliver det forbud af?
Mette Frederiksen (S), 2023-10-05:
Jo, hvis det, der blev sagt, var faktuelt korrekt, men det er det jo ikke.
For kommunerne får i næste års budget flere penge end i år – flere penge – og selv om vi tilfører kommunerne flere penge, er der alligevel en budgetlægning med besparelser.
Det specialiserede socialområde er tilført flere midler end sidste år, så det er ikke faktuelt korrekt.
Jeg tror, vi bliver nødt til med åbne øjne at gå ind i det område og se på, om der er nogle ting, der kan gøres på en anden måde, f.eks. botilbuddene.
Rosa Lund (EL), 2023-10-05:
Så lad os parkere den diskussion om Agnes.
Jeg vil dog gerne tilbage til det her med børn med særlige behov og børn med handicap.
Jeg synes, det er ret alvorligt.
Det handler jo ikke kun om folkeskolen.
Det handler f.eks. om, at antallet, der får tildelt BPA-ordningen, er faldende.
Altså, børn, som lever med handicap, får mindre hjælp i dag.
Kan statsministeren ikke forstå, at dem, der er forældre til de her børn, og som faktisk gør deres pligt, ikke kan kræve deres ret, og at de synes, det er en mærkelig prioritering, Socialdemokratiet har lavet, når man ikke prioriterer ressourcer til det her område, men prioriterer f.eks. skattelettelser til LEGO-arvingerne, som er nogle af Danmarks rigeste mennesker?
Mette Frederiksen (S), 2023-10-05:
Men kunne vi ikke forholde os til det dilemma om ikke andet, at ca. 6 pct. af børnene i folkeskolen ligger inden for en ramme af 25 pct. af udgifterne?
For det er jo skævt.
Det her handler jo ikke om, at der er nogle af os, der ikke har et ønske om, at der skal være et ordentligt tilbud til børn, der har et specielt behov.
Lad det være sagt, og jeg understreger det gerne i alle mine svar.
Men 6 pct. med et forbrug på 25 pct. af udgifterne betyder jo, at der er 94 pct., der skal kunne rummes inden for 75 pct. af udgifterne.
Det er skævt – det er skævt – og jeg synes, vi har et problem i Folketinget, for mig bekendt har vi aldrig brugt flere penge pr. elev i folkeskolen, end vi gør i dag, men det er ikke den oplevelse, forældrene har.
Så det her er egentlig bare en appel til, at vi tør at gå ind i det dilemma.
Og det der med Agnes holder simpelt hen ikke.
Altså, det er lidt ligesom, bliver jeg nødt til at sige, at alle gerne vil være Susanne i den nye serie om kolonihaverne.
Men Agnes var borgerlig, så den holder altså ikke.
I bliver nødt til at blive ved Røde.
Der er ingen anden vej for jer.
Rosa Lund (EL), 2023-10-05:
Tak, og tak til statsministeren for talen.
Men lad nu det ligge.
Jeg vil gerne spørge statsministeren til det her med specialundervisningen.
For det er rigtigt nok, at sammenligner man tallene med tallene fra 2015, er udgifterne steget, men det er jo, fordi det er tal, som gælder, fra efter inklusionsloven blev indført, hvor man jo proppede børn med særlige behov ind i folkeskolen.
Derfor steg udgifterne til specialundervisning.
Jeg synes, det ville være fair over for de børn med særlige behov at lave en sammenligning med de reelle tal, som må være fra før inklusionsloven.
Jeg mener, at diskussionen må handle om, hvordan vi sikrer, at kommunerne har ressourcer nok til at tage sig af de børn, som lever med handicap, og som har særlige behov, og hvordan de kan komme til at få det, de faktisk har ret til, jævnfør statsministerens egen parole om at kræve sin ret.
Mette Frederiksen (S), 2023-10-05:
Altså, modsat det billede, der tegnes af især Liberal Alliance i dag, går jeg altså ikke rundt med løftede pegefingre, heller ikke over for sprogbrug og slet ikke mod regeringens ministre, men heller ikke som udgangspunkt mod Folketingets medlemmer.
Når der bliver spurgt ind til de interne processer i regeringen, er jeg tilbageholdende med at redegøre for det, og det har ikke noget med den her regering at gøre.
Det er jeg i øvrigt i lighed også med andre statsministre.
Der skal selvfølgelig være et rum, hvor en regering kan arbejde.
Mona Juul (KF), 2023-10-05:
Det er også ... [Lydudfald]
... for os i Folketinget at vide, om statsministeren har gjort alt
Det tror jeg faktisk på at statsministeren har gjort, for jeg oplevede det, som om statsministeren kastede sig ind i kampen, da hr. Søren Pape Poulsen spurgte til det.
Men jeg har også behov for at vide, hvor meget statsministeren egentlig er blevet advaret om de ting, som ikke har fungeret i forbindelse med processen.
Jeg har også behov for at vide, om statsministeren synes, det er fair og ordentligt, at landets udenrigsminister bl.a. siger til en avis, og nu er jeg nødt til at citere: »Jeg er fucking ligeglad ...«.
Og om nogle embedsfolk lyder det: »Så må de stemme på nogle andre til næste folketingsvalg«.
Og det fortsætter: »Jeg har ikke lækket nogen papirer.
Jeg kender ikke en skid til det.
Jeg har ikke haft en skid med det at gøre ...«.
Og endelig lyder det: »Altså prøv lige at høre, det er jo op imod den rigtige virkelighed, der findes, hvor det tager for fanden fucking 12 år ...«.
Skal vi leve med det, fru statsminister?
Mette Frederiksen (S), 2023-10-05:
Jeg er ikke sikker på, at jeg forstår den sidste del af spørgsmålet.
Jeg er generelt tilbageholdende – og det skabte jo visse frustrationer i Folketinget under den daværende S-regering – med at udtale mig om interne forhold i en regering, og det vil jeg også være i den her regering.
Det er selvfølgelig, fordi et regeringsrum, og det er ligegyldigt, om man håndterer corona eller man håndterer andre spørgsmål, netop også skal være et regeringsrum.
Så siger ordføreren »da statsministeren kastede sig ind i åben dør-ordningen«.
Kastede og kastede ved jeg ikke, men det er rigtigt, at jeg har rejst spørgsmålet over for Europa-Kommissionen, direkte over for Ursula von der Leyen, fordi vi i regeringen var af den opfattelse, at vi sådan set havde en god ordning, og så blev vi gjort opmærksom på, at det ikke er sikkert, at den er medholdelig i forhold til konkurrencereglerne.
Og apropos ressortminister har vi så noget af et ressort, der ligger i Erhvervsministeriet.
Der var egentlig en relativt stor lydhørhed i EU, men ikke desto mindre var dens vurdering, at vi ikke kunne gå videre med den måde, det har været på tidligere.
Markus E. Olsen (SIU), 2023-10-05:
[Taleren talte grønlandsk].
Jeg har til de borgermøder i Aalborg og Aarhus, jeg har deltaget i, siden jeg kom hertil, fået den opfattelse, at mange af vore frænder fra Grønland, som flytter hertil, enten er flyttet hertil frivilligt eller ufrivilligt.
Dem, der er kommet hertil ufrivilligt, er, som jeg også lige har nævnt, kommet på grund af sundhedsmæssige årsager, altså de vil gerne modtage den meget bedre behandling, de kan få i sundhedsvæsenet her i Danmark, og med hensyn til dem, der desværre havner i Danmark af sociale årsager, har FN's rapportør nævnt, at der skal gøres mere og ydes en bedre indsats, og det håber jeg at vi kan samarbejde om.
Flemming Møller Mortensen (S), 2023-10-05:
Tak for det.
Jeg hilser også ordføreren hjertelig velkommen her i Folketinget, og jeg hilser også hjertelig velkommen, at det grønlandske sprog bliver talt her.
Jeg har gjort en ihærdig indsats for at prøve at lære grønlandsk – uden det store held, men med rigtig stor ihærdighed.
Jeg synes, at noget af det allerfornemste ved rigsfællesskabet er, at vi kan rejse og bosætte os på tværs af de tre lande.
Jeg var i Grønland med Grønlandsudvalget for få uger siden, og vi besøgte Qaanaaq og Pituffik og det allernordligste på nordvestkysten.
Det var en kæmpe oplevelse for os alle sammen, og vi havde de to grønlandske folketingsmedlemmer med på turen.
Jeg vil gerne stille ordføreren et spørgsmål i forbindelse med det her med, at vi kan flytte på tværs af de to lande.
Mange danskere flytter til Grønland og får gode oplevelser og har det godt deroppe, men også rigtig mange grønlændere flytter her til Danmark, og mange klarer sig rigtig godt, men der er også en gruppe af grønlændere, der kommer her til Danmark, som har en besværlig hverdag.
Jeg vil gerne spørge ordføreren, om han har nogle idéer til eller tanker om, hvad vi kan gøre her i Danmark for at gøre deres hverdag bedre.
Markus E. Olsen (SIU), 2023-10-05:
Vi har snakket meget om Pituffikforholdet i forhold til udenrigspolitik.
Det er derfor, som jeg også skal nævne igen, at vi har brug for en simultantolkning i det her tilfælde.
Carsten Bach (LA), 2023-10-05:
Tak, og tak for svaret.
Ordføreren har tidligere udlagt Siumuts politik i den her henseende sådan, at man ønsker, at amerikanerne skal betale en afgift for at benytte Pituffik Space Base.
Jeg kunne egentlig godt tænke mig at vide, om det stadig væk egentlig er et udtryk for ordførerens partis politik, og om vi kan få uddybet lidt om form og omfang af en sådan afgift.
Markus E. Olsen (SIU), 2023-10-05:
[Taleren talte grønlandsk].
Jeg har nogle overvejelser og vil også gerne benytte lejligheden til at fremkomme med dem.
I forhold til Pituffik har vi brug for en grønlandsk forbindelsesofficer, for der er allerede en dansk forbindelsesofficer i Pituffik, og vi har selv brug for en fra Grønland, som også er med til at varetage Pituffik specielt i administrative forhold, så vi også selv kan følge med i, hvad der sker i Pituffik i vores eget land.
Jeg er meget indstillet på, at der skal være et bedre samarbejde i forhold til det her.
Carsten Bach (LA), 2023-10-05:
Også stort tillykke med talen herfra.
Jeg havde jo fornøjelsen forleden dag at deltage i et møde, som ordføreren jo faktisk var formand for i Grønlandsudvalget.
Det var et møde med den amerikanske viceforsvarsminister for arktiske anliggender, i øvrigt et meget informativt møde.
Det møde taget i betragtning og taget i betragtning at der jo før sommerferien også er blevet lavet et fælles grundlag mellem naalakkersuisut og den danske regering om forsvarsforhold, som vedrører Arktis, hvori det står angivet, at Grønland og Danmark skal samarbejde og bidrage bl.a. til allierede og NATO's interesser i den arktiske region, så kunne jeg godt tænke mig, hvis ordføreren måske ville prøve at udfolde lidt for os her i Folketingssalen, hvad ordføreren ser i forhold til det fremtidige samarbejde mellem USA, Grønland og Danmark omkring Pituffik Space Base.
Markus E. Olsen (SIU), 2023-10-05:
Ja, meget kort.
[Taleren talte grønlandsk].
Siden vi overtog sundhedsområdet i 1992, har der været mange historier om sundhedsområdets problemer, og jeg håber, at de nuværende ministerier arbejder tæt sammen om den her problematik, for det er menneskeliv, vi snakker om.
Jeg håber, at der bliver taget større hånd om den her problematik.
Men som jeg også lige har nævnt, rækker mit danske til at formulere mig og især mit danske, i forhold til hvordan man skal formulere det efter sin egen tankegang, ikke.
Det er derfor, at det er meget vigtigt, at vi får simultantolkning, for så ville jeg kunne svare dig meget bedre på, hvordan det ville kunne lade sig gøre.
Trine Pertou Mach (EL), 2023-10-05:
Tak for det.
Mange tak til hr. Markus E. Olsen, og tillykke med ordførertalen.
Jeg er utrolig glad for, at ordføreren er med til at skrive et stykke rigsfællesskabshistorie her ved at kunne holde sin tale på grønlandsk.
Det er på tide, kunne man mene; kiisami – det betyder »endelig« på grønlandsk.
Vi tager små skridt i rigsfællesskabet, men det her er et lille, men meget vigtigt et af dem.
Mit spørgsmål til ordføreren går i virkeligheden på Siumuts perspektiver og visioner for sundhedsvæsenet i Grønland, for noget af den diskussion, der jo har været også mellem Danmark og Grønland omkring sundhedsområdet, er, at der også i Grønland er en meget stor ulighed i sundhed, og som jeg forstår det, har Siumut i virkeligheden sagt, at det her er noget, man gerne vil klare selv uden yderligere støtte fra Danmark.
Hvad er perspektiverne set fra ordførerens synspunkt på at skabe større lighed, også i Grønland i sundhedsvæsen?
Markus E. Olsen (SIU), 2023-10-05:
[Taleren talte grønlandsk].
Men i vores selvstyrelov, § 20, står der, at grønlandsk er det officielle sprog, og det skulle også gerne gælde i hele administrationen.
Før 1953 skulle dem, der kom til Grønland fra Danmark, lære grønlandsk og om grønlandsk kultur.
Flemming Møller Mortensen (S), 2023-10-05:
Mange tak for svaret.
Jeg er faktisk også enig med ordføreren i, at det naturligvis også drejer sig om, om vores kendskab til hinanden rent kulturelt er godt nok til, at vi kan få den bedst mulige forståelse for hinanden.
Jeg synes også, at vi har nogle gode institutioner.
Jeg bor selv i Aalborg og taler med grønlændere og med dem, der arbejder der, og der er ingen tvivl om, at intentionen er til stede.
Jeg vil også bare bakke ordføreren op i, at vi må arbejde sammen politisk om at gøre os yderligere anstrengelser på det område.
Markus E. Olsen (SIU), 2023-10-05:
Jeg siger tak.
Qujanaq.
Pia Olsen Dyhr (SF), 2023-10-05:
Jeg ved, at vi kan tale længe om det, og tiden er begrænset.
Mit andet spørgsmål går i en lidt anden retning.
Den grønlandske finanslov og en vismandsrapport lægger op til et fald i væksten i Grønland, og samtidig tror jeg, det er rimeligt at sige, at de centrale grønlandske økonomiske grundudfordringer er der og består.
Ser ordføreren økonomisk bæredygtighed som en forudsætning for politisk selvstændighed?
Og vil ordføreren i så fald kræve det, som det vil kræve af Grønland for faktisk at opnå politisk selvstændighed?
Og hvad mener ordføreren så at forventningerne vil være til Danmark?
Aaja Chemnitz (IA), 2023-10-05:
Mange tak.
Vi har 17.000 grønlændere, som bor i Danmark, og derfor må vi også konstatere, at cirka en fjerdedel af alle grønlændere bor i Danmark i dag.
Rigtig mange af dem er veluddannede, så der er en braindrain, altså en hjerneflugt kan man sige, også blandt nogle af dem.
Jeg tror, det handler rigtig meget om folkeskolen.
Jeg tror, det handler rigtig meget om velfærden.
Jeg tror, det handler rigtig meget om et godt sundhedsvæsen.
Altså, det, der betyder noget for os alle sammen, betyder også noget for dem, som vælger at sige: Hvis det f.eks. er svært for mig at få hjælp derhjemme og jeg bedre kan få det i Danmark, er det det, jeg gør.
Jeg oplever rigtig mange, som har et barn med handicap, der siger: Jeg kan ikke få den hjælp, jeg egentlig gerne vil have, derhjemme i Grønland, og derfor føler jeg mig nødsaget til at flytte til Danmark.
Så der er mange komplekse ting omkring det her, og vi oplever også, at der er rigtig mange ældre, der vælger at flytte fra Grønland til Danmark, og de er jo sådan set også en ressource i forhold til deres børn og børnebørn.
Pia Olsen Dyhr (SF), 2023-10-05:
Jeg så for nylig en artikel i den grønlandske avis Sermitsiaq, som fortalte en positiv historie, men også en historie med modhager.
På den ene side er der en stor stigning i antallet af grønlandske unge, der tager til Danmark eller andre steder i udlandet for at få en uddannelse, men på den anden side, og det er modhagen, vender kun halvdelen hjem til Grønland.
Samtidig siger Grønlands Økonomiske Råd med Torben M. Andersen i spidsen, at en af Grønlands helt store udfordringer er mangel på arbejdskraft.
Så vil ordføreren dele sine overvejelser om, hvordan vi løser de problemer?
Markus E. Olsen (SIU), 2023-10-05:
[Taleren talte grønlandsk].
Før tiden var der mange, der var med i spejderbevægelsen i Grønland, fordi det er det, man har brug for, også af hensyn til hvordan man skal forholde sig i naturen og alt det der.
Så lignende projekter er meget velkomne i Grønland, hvis vi kan samarbejde om det, hvad enten det er under Arktisk Kommando eller noget andet.
Det er det, vi har brug for.
Karsten Hønge (SF), 2023-10-05:
Quanarsuaq for svaret.
Det er jo rigtigt nok, at der kan være brancher, hvor man ikke sådan umiddelbart kan se for sig, at man har brug for en uddannelse, men hvis man som nation og samfund skal videre – uden at jeg dermed skal bestemme, hvordan man vil gøre i Grønland – så er Siumut vel enig i, at der er brug for, at flere tager en uddannelse.
Så det, jeg spurgte Siumut til, var sådan set, om man accepterer, at under halvdelen af befolkningen har en uddannelse under folkeskoleniveau, og hvis man ikke accepterer det, hvad er så perspektiverne for at komme ud af den situation?
Markus E. Olsen (SIU), 2023-10-05:
[Taleren talte grønlandsk].
Tak for spørgsmålet.
De mange frafaldne, som ikke har taget en uddannelse efter folkeskolen, er vi meget opmærksomme på.
Det kan også skyldes, at vi i mange år har kopieret hele uddannelsessystemet fra Danmark, og måske er det derfor på tide, at vi selv tilpasser vores uddannelsesområde til vores egne.
Desværre er der mange drenge og mænd, der er sakket bagud i forhold til uddannelse, og det er noget, vi skal gøre meget bedre, for hvad er det, der skal til for at få en velfungerende familie, hvis de ikke har nogen uddannelse?
Men i forhold til fiskeriet i Grønland behøver du ikke tage en uddannelse, fordi det at fiske ikke har så meget at gøre med, hvordan du uddanner dig.
Karsten Hønge (SF), 2023-10-05:
Grønland har jo lige fået en ny regering, så tillykke med det!
Og på gebrokkent grønlandsk vil jeg da sige: [Taleren talte grønlandsk] ... altså tillykke til Grønland med den nye regering.
Det er godt, at vi kan finde en måde at kommunikere på, hvor vi både giver mulighed for at tale grønlandsk, men også mulighed for, at vi andre kan få det oversat ud over det gebrokne noget, som nogle af os har raget til os igennem årene.
Det, jeg vil spørge hr. Markus E. Olsen om, går på: Hvad er Siumuts perspektiver for det grønlandske uddannelsesvæsen?
Det er jo et hjemtaget område, men under halvdelen af den grønlandske befolkning har en uddannelse ud over folkeskolen.
65 pct. falder fra på gymnasiet.
Så hvad er Siumuts perspektiver?
Markus E. Olsen (SIU), 2023-10-05:
[Taleren talte grønlandsk].
Jeg siger mange tak for dit oplæg og din støtte omkring det berørte.
Per Larsen (KF), 2023-10-05:
Tak for det, og også herfra skal der lyde et hjerteligt velkommen her på den fornemste talerstol i Danmark, nemlig Folketingets talerstol.
Og tak for talen, og specielt tak for oversættelsen.
Det sætter jeg meget pris på, for jeg mestrer slet ikke det grønlandske.
Grønland og Danmark har behov for hinanden, og vi føler også en stor samhørighed med Grønland.
Det skal ligesom være min indgangsreplik.
Men grunden til, at jeg tager ordet, er, at jeg er sundhedsordfører.
Der er jo en verserende sag i øjeblikket, som i medierne bliver omtalt som spiralsagen, hvor grønlandske kvinder blev frataget retten til at få børn, og det synes jeg simpelt hen er en forfærdelig ulykkelig sag, som aldrig burde have forekommet.
Det var i en tid, hvor tingene var anderledes, end de er i dag, og vi har jo også nationalt her i Danmark haft nogle forfærdelige sager med mennesker, der har været i statens varetægt, som har fået en helt forfærdelig behandling.
Nu kører der jo et spor i forhold til at få udredt, hvordan det kunne gå så galt, at man satte spiraler op i de her unge piger, og den undersøgelse pågår i forhold til at udrede, hvad det var, der foregik, hvordan det kunne gå så galt, hvem der tog beslutningen, og hvem der har ansvaret.
Jeg har sagt for nylig, at jeg synes, at de kvinder, de piger, som det gik ud over, bør have en anerkendelse allerede nu, fordi den der undersøgelse i forhold til udredningsdelen godt kan trække ud, og de her kvinder er efterhånden lidt højt oppe i alderen.
Så jeg har sagt, at jeg synes, at regeringen skal anerkende den ugerning, som Danmark har gjort, sådan at de kvinder måske også får mulighed for at søge en form for en erstatning.
Alex Vanopslagh (LA), 2023-10-05:
Selvsagt er der forskellige job, der ikke kræver, at man kan tale dansk.
Der er sikkert også job, hvor man ikke behøver at kunne tale grønlandsk.
Men det indtryk, jeg fik, og det kan være, jeg tog fejl, er jo, at der også er en lang række af job – eksempelvis hvis man skal have højere stillinger ved kommunen eller ved Grønlands Selvstyre eller i GrønlandsBANKEN – hvor det er et krav, at man kan dansk.
Der tænker jeg bare, at der åbner sig nogle flere muligheder, også nogle flere muligheder for måske at tage til Danmark, tage noget uddannelse, vende hjem igen og bidrage til samfundet.
Så derfor var det noget, jeg studsede lidt over, da jeg var derovre.
Jeg syntes, det var ærgerligt, ikke fordi jeg er dansker, men fordi jeg tænkte, at der alligevel er nogle muligheder, man går glip af, og det var sådan set det, der var baggrunden for spørgsmålet.
Aaja Chemnitz (IA), 2023-10-05:
Ordførerens personlige holdning er, at politisk selvstændighed også må hænge sammen med fuld økonomisk selvstændighed; det må være den ypperste, ultimative selvstændighed.
Og derfor tænker jeg ikke nødvendigvis, at free association er den vej, man bør gå.
For mig at se er det ikke nødvendigvis interessant at få Danmark til at betale regningen, men at Grønland har mere politisk selvstændighed.
Jeg synes sådan set, at det interessante er at snakke erhvervsudvikling.
Hvordan kan vi sikre, at vi får flere penge i kassen, i forhold til at vi kan hjemtage nogle ting?
Det kunne jeg godt tænke mig at se i Grønland.
Pernille Vermund (NB), 2023-10-05:
Før vi når så langt, vil vi da hellere sætte os ned, være med til at forhandle og måske også sammen med vores allierede i den borgerlige opposition forsøge at gøre den endnu mere borgerlig, endnu mere blå og trække endnu mere i den rigtige retning.
Vi har da bestemt en ambition om, at vi kommer til at stemme for skattelettelser.
Morten Dahlin (V), 2023-10-05:
Tak for det.
Det er jeg sådan set glad for.
Pernille Vermund (NB), 2023-10-05:
Det anerkender vi.
Vi havde da gerne set, at den var gået endnu længere, men vi anerkender, at det er et skridt i den rigtige retning – noget af det.
Der er så også noget, der trækker i den forkerte retning, men samlet set er det et skridt i den rigtige retning.
Morten Dahlin (V), 2023-10-05:
Tak for det, og tak til fru Pernille Vermund for talen.
Jeg synes, den var god, i hvert fald de dele, der ikke kritiserede regeringen.
Jeg kunne godt tænke mig at spørge ind til skat.
Vi deler jo en ambition med Nye Borgerlige om, at de skatteplagede danskere skal have lov at beholde lidt flere af deres egne penge, og i regeringsgrundlaget ligger der jo et ret markant bud på, hvordan man kan sænke skatterne for milliarder.
Jeg kunne egentlig godt tænke mig at høre Nye Borgerlige, om Nye Borgerlige anerkender, at den personskatteplan, der ligger i regeringsgrundlaget, er en plan, der gør Danmark rigere og mere velstående.